பி. ராஜீவ்

பி. ராஜீவ் (P. Rajeev) என்பவர் ஓர் இந்திய அரசியல்வாதி ஆவார். இவர் தற்போது கேரள அரசாங்கத்தில் தொழில்கள், சட்டம் மற்றும் தென்னை துறை அமைச்சராகப் பணியாற்றுகிறார். இவர் கேரள சட்டமன்றத்தில் களமசேரி சட்டமன்றத் தொகுதியை பிரதிநிதித்துவப்படுத்துகிறார்.

ஆரம்ப வாழ்க்கை மற்றும் தொழில்
புன்னடத் ராஜீவ் 27 ஏப்ரல் 2009 அன்று இந்திய நாடாளுமன்ற மேலவைக்கு உறுப்பினராகத் தேர்ந்தெடுக்கப்பட்டார். இவர் திருச்சூர் மாவட்டத்தில் உள்ள மேலடூரைச் சேர்ந்தவர். இவர் மறைந்த பி. வாசுதேவன் (ஓய்வு பெற்ற வருவாய் ஆய்வாளர்) மற்றும் இராதா வாசுதேவன் ஆகியோருக்கு மகனாகப் பிறந்தார்.

ராஜீவ் மேலடூரில் உள்ள அரசு சாமி உயர்நிலைப் பள்ளியில் தனது பள்ளிப் படிப்பை முடித்தார். பின்னர் இரிஞ்சாலக்குடாவில் உள்ள கிறிஸ்து கல்லூரியில் தனது பல்கலை புதுமுக முன்பட்டப்படிப்புக்காக சேர்ந்தார். களமச்சேரியில் உள்ள தூய பால் கல்லூரியில் பொருளாதாரத்தில் இளநிலைப் பட்டம் பெற்றார். பின்னர் எர்ணாகுளத்தில் உள்ள அரசு சட்டக் கல்லூரியில் இளநிலைச் சட்டப் பட்டம் பெற்றார். இவர் களமச்சேரியில் உள்ள அரசு பல்நுட்பக் கல்லூரியில் வேதியியல் பொறியியலில் பட்டயப் படிப்பில் பட்டம் பெற்றுள்ளார், இங்குதான் இவர் தனது அரசியல் செயல்பாட்டைத் தொடங்கினார். முழுநேர அரசியல் மற்றும் நிறுவனப் பொறுப்புகளை ஏற்கும் முன், கேரள உயர் நீதிமன்றத்தில் வழக்கறிஞராகப் பணியாற்றினார்.

ராஜீவ், கொச்சி அறிவியல் மற்றும் தொழில்நுட்பப் பல்கலைக்கழகத்தின் சட்டப் படிப்புகள் பள்ளியில் சட்டம் கற்பிக்கும் வாணி கேசரியை மணந்தார். இந்த தம்பதியருக்கு கிருத்யா ராஜீவ் மற்றும் அரிதா ராஜீவ் என இரண்டு மகள்கள் உள்ளனர்.
ராஜீவ் இந்தியப் பொதுவுடமைக் கட்சி (மார்க்சிஸ்ட்) கேரள மாநிலக் குழுவின் செயலக உறுப்பினர்களில் ஒருவராக உள்ளார். இவர் 2009 முதல் 2015 வரை நாடாளுமன்ற உறுப்பினராக (மேலவை) இருந்தார். ராஜீவ் தனது பதவிக் காலத்தில் மேலவையில் மிகவும் சுறுசுறுப்பான உறுப்பினராக இருந்தார். பல பிரபலமான பிரச்சினைகளை அவையில் எழுப்பினார். 2016ஆம் ஆண்டு பாராளுமன்றத்தில் இவர் ஆற்றிய சிறந்த பங்களிப்பிற்காக சன்சத் ரத்னா விருதைப் பெற்றார்.

2019 இந்தியப் பொதுத் தேர்தலில், இவர் எர்ணாகுளம் மக்களவைத் தொகுதியில் போட்டியிட்டார்.  2020இல், இவரது புத்தகமான பரணகதனா: சரித்திரவும் சம்சுகாரவும் அறிஞர் இலக்கியப் பிரிவில் அபுதாபி சக்தி விருதைப் பெற்றது.

2021 கேரள சட்டப் பேரவைத் தேர்தலில், ராஜீவ் இந்திய ஒன்றிய முஸ்லீம் லீக்கின் வி. இ. அப்துல் கபூரை தோற்கடித்து எர்ணாகுளம் மாவட்டம் கலமசேரி சட்டமன்றத் தொகுதியிலிருந்து தேர்ந்தெடுக்கப்பட்டார். பி ராஜீவ் இரண்டாவது பினராயி விஜயன் அமைச்சரவையில் தொழில்துறை அமைச்சராக சேர்க்கப்பட்டார்.

மேற்கோள்கள்

பகுப்பு:கேரள சட்டமன்ற உறுப்பினர்கள்
பகுப்பு:மாநிலங்களவை உறுப்பினர்கள்